**Predkladacia správa**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky Ministerstvo práce, sociálnych vecí a rodiny Slovenskej republiky (ďalej len „ministerstvo práce“) ako ústredný orgán štátnej správy pre stratégiu zamestnanosti, koordináciu jej tvorby a politiku trhu práce predkladá na rokovanie vlády Slovenskej republiky návrh poslankyne Národnej rady Slovenskej republiky Jany Žitňanskej na vydanie zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších prepisov (tlač 1149).

Ministerstvo práce k predloženému návrhu zákona uvádza:

**Všeobecne**

Cieľom predloženého poslaneckého návrhu zákona je posilniť zamestnanosť osôb so zdravotným postihnutím prostredníctvom zmeny právnej úpravy, ktorá umožňuje zamestnávateľovi splniť povinnosť zamestnávať občanov so zdravotným postihnutím vo výške povinného podielu aj prostredníctvom zadania zákazky vhodnej na zamestnávanie občanov so zdravotným postihnutím alebo zadaním zákazky občanovi so zdravotným postihnutím, ktorý prevádzkuje alebo vykonáva samostatnú zárobkovú činnosť.

Zatiaľ čo súčasná právna úprava umožňuje uskutočniť náhradné plnenie prostredníctvom zadania zákazky za rovnakých podmienok, či už ide o zákazku na dodanie tovaru alebo zákazku na poskytnutie služby, návrh zákona zavádza výhodnejšie podmienky pre zamestnávateľa pre zákazky na poskytnutie služby.

Dôvodom pre stanovenie výhodnejších podmienok na zákazky na poskytnutie služby je, že samotné poskytovanie služby má pre uplatnenie osôb so zdravotným postihnutím a ich celkové zaradenie do spoločnosti omnoho priaznivejší vplyv ako vyrábanie tovarov, ktoré sú často vyrábané v priestoroch izolovaných chránených dielní.

**Stanovisko**

Ministerstvo práce sa stotožňuje s predloženým poslaneckým návrhom zákona, ktorým sa na účely plnenia povinného podielu zamestnávania občanov so zdravotným postihnutím navrhuje zaviesť diferenciácia vo výške zákazky na započítanie jedného občana so zdravotným postihnutím medzi započítaním zákazky na dodanie tovarov a zákazky na poskytnutie služieb.

Ministerstvo práce je toho názoru, že uvedený poslanecký návrh môže naplniť proklamovanú ambíciu motivovať zamestnávateľov zvýšiť dopyt po zadávaní zákaziek na poskytnutie služieb a tak podporiť zamestnávanie občanov so zdravotným postihnutím v chránených dielňach a na chránených pracoviskách, ktoré služby na tento účel poskytujú.

Ministerstvo práce vníma aj možný a žiadaný pozitívny vplyv na uplatnenie osôb so zdravotným postihnutím na trhu práce s výraznejším presahom na celkovú spoločenskú integráciu tejto skupiny občanov. Ministerstvo práce sa tiež stotožňuje s názorom, že predložený návrh môže prispieť k eliminácii určitej miery izolácie, ktorá môže nastať na pracovisku pri výrobe tovarov a výrobkov.

Návrh predpokladá diferenciáciu medzi dodaním tovaru a poskytnutím služby. Vzhľadom na túto skutočnosť je potrebné vysporiadať sa s preukazovaním takto diferencovaných zákaziek v prípade, že súčasťou jednej zákazky je aj dodanie tovaru aj poskytnutie služby.

Z legislatívno-technického hľadiska ministerstvo práce odporúča v čl. I návrhu zákona vykonať tieto úpravy:

* body 1 a 2 znejú:

„1. V § 64 odsek 5 znie:

„(5) Pri zákazke na odobratie tovaru výška zákazky na započítanie jedného občana so zdravotným postihnutím je 0,8-násobok celkovej ceny práce podľa § 49 ods. 4 vypočítanej z priemernej mzdy zamestnanca v hospodárstve Slovenskej republiky za prvý až tretí štvrťrok kalendárneho roka, ktorý predchádza kalendárnemu roku, v ktorom zamestnávateľ plní povinnosť podľa § 63 ods. 1 písm. d) zadaním zákazky. Pri zákazke na prijatie služby výška zákazky na započítanie jedného občana so zdravotným postihnutím je 0,7-násobok celkovej ceny práce podľa § 49 ods. 4 vypočítanej z priemernej mzdy zamestnanca v hospodárstve Slovenskej republiky za prvý až tretí štvrťrok kalendárneho roka, ktorý predchádza kalendárnemu roku, v ktorom zamestnávateľ plní povinnosť podľa § 63 ods. 1 písm. d) zadaním zákazky. Výsledná suma vypočítaná podľa prvej vety alebo podľa druhej vety sa zaokrúhľuje na celé eurá nadol.“.

2. V § 64 ods. 7 sa na konci pripája táto veta: „Ak súčasťou jednej zákazky je odobratie tovaru aj prijatie služby, zamestnávateľ je povinný preukázať samostatne výšku časti zákazky na odobratie tovaru a výšku časti zákazky na prijatie služby; ak to zamestnávateľ nepreukáže, celá zákazka sa považuje za zákazku na odobratie tovaru.“.“.

* body 3 a 4 sa vypúšťajú.

Ministerstvo práce prerokovalo svoje stanovisko k poslaneckému návrhu zákona v súlade s čl. 31 Legislatívnych pravidiel vlády Slovenskej republiky v pripomienkovom konaní.

**Záver**

Vzhľadom na uvedené Ministerstvo práce, sociálnych vecí a rodiny Slovenskej republiky odporúča vláde Slovenskej republiky vysloviť s návrhom poslankyne Národnej rady Slovenskej republiky Jany Žitňanskej na vydanie zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších prepisov (tlač 1149) **súhlas** **po zapracovaní pripomienok uvedených v tomto stanovisku**.